**Gabriel Knight 3: Blood of the Sacred, Blood of the Damned** on Sierra Onlinen julkaisema toinen jatko-osa Jane Jensenin luomalle *Gabriel Knight* -seikkailupelisarjalle. 

Peli julkaistiin Windowsille vuonna 1999 ja uudelleen vuonna 2001 osana *Sierra Best Sellers* -sarjaa. *Gabriel Knight 3* jäi pelisarjan viimeiseksi osaksi Vivendin ostettua Sierra Entertainmentin. Pelin päähahmon, Gabriel Knightin, äänestä vastaa näyttelijä Tim Curry, joka ääninäytteli myös sarjan ensimmäisessä osassa *Gabriel Knight: Sins of the Fathers*. *Gabriel Knight: Blood of the Sacred, Blood of the Damned* perustuu osittain *Pyhä veri, pyhä Graal* -kirjassa esitettyihin teorioihin.

Kuten aiemmatkin Gabriel Knight-sarjan pelit, Gabriel Knight 3n juoni on yhdistelmä faktaa ja fiktiota. Tarinan yliluonnollinen osuus koostuu vampyyreistä, ja historiallinen puoli kertoo Temppeliherrain ritarikuntaan liittyvistä salaliittoteorioista ja vapaamuurareiden yhteydestä niihin.

Pelaaminen
----------

Gabriel Knight 3 on perinteinen osoita-ja-klikkaa seikkailupeli, jossa toimintovalikko ilmestyy ruudulle, kun pelaaja osoittaa hiirellä pelissä olevaan interaktiiviseen tavaraan, tai henkilöön. Kameratoiminto antaa pelaajalle vapauden vaihtaa kuvakulmaa, ja liikkua alueilla vapaasti ilman että pelaajan tarvitsee odottaa hahmon liikkumista osoittamaansa paikkaan. Kun pelaaja on kameratoimintoa käyttäen liikkunut tarpeeksi kauas hahmosta, hahmo siirtyy automaattisesti kameran taakse. 

Peli käyttää pistejärjestelmää, jonka tarkoitus on osoittaa pelaajalle kuinka pitkällä tarinaa hän on. Tietyt tapahtumat, jotka pelaajan on edetäkseen todistettava lisäävät pistesaldoa, mutta maksimipistemäärän saavuttamiseksi pelaajan tulee seurata myös muiden pelin hahmojen sivutarinoita.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Gabriel Knight kuuluu Schattenjägerien (suom. *Varjonmetsästäjät*) sukuun, jonka tehtävä on taistella erilaisia paranormaaleja vihollisia vastaan. Gabriel Knight 3n tapahtumat sijoittuvat neljä vuotta Gabriel Knight: The Beast Within-pelin tapahtumien jälkeiseen aikaan.

Pelin mukana tulleessa graafisessa novellissa Gabriel ja hänen ystävänsä Grace saavat kutsun Prince James of Albanyltä, joka on kuninkaallista sukua Skotlannista. Jamesin sukua vainoavat vampyyrimäiset otukset, jonka vuoksi hän pyytää Gabrieliä suojelemaan poikaansa Charlieta. 

Lasta vahtiessaan Grace nukahtaa mysteerisesti, ja yllättäen halvaantunut Gabriel katsoo toimettomana vierestä, kun varjoissa liikkuva hahmo tunkeutuu huoneeseen ja vie lapsen. Gabriel seuraa lapsen kidnappaajaa junaan, jossa hänet lyödään tajuttomaksi.

Pelin aloittava intro alkaa Gabriel Knightin herätessä junasta ja tämän kuullessa kidnappaajien puhuvan Graalin Maljasta. Juna pysähtyy Etelä-Ranskassa sijaitsevaan Couizan kaupunkiin, josta Gabriel ottaa taksin Rennes-le-Châteauhun. 
Mysteeri alkaa kun Gabriel kirjautuu hotelliin ja ryhtyy kuulustelemaan muita hotellin asukkaita.

**Juonipaljastukset päättyvät tähän.**

Pelimusiikki
------------

David Henryn säveltämä pelimusiikki perustuu kahden edellisen Gabriel Knight-pelin teemamusiikkiin. Alkuperäisten teemojen säveltäjänä tunnettu Robert Holmes on Jane Jensenin aviopuoliso. Jokaisessa Gabriel Knight-pelissä soi myös yhdysvaltalainen kansanlaulu "When the Saints Go Marching In".

Vastaanotto
-----------

Peli sai kriitikoilta kohtalaisen hyvän vastaanoton. IGN kirjoitti arvostelussaan pelin todistavan seikkailupeligenren olevan yhä elossa, ja että Gabriel Knight Blood of the Sacred, Blood of the Damned tuo toivottua vaihtelua toimintapelien hallinnoimille markkinoille. Samassa arvostelussa Tim Curryn ääninäyttelyä luonnehdittiin kylmäksi ja liioitelluksi versioksi Etelä-Amerikkalaisesta aksentista, ja pelin 3D-grafiikkaan sopimattomaksi.
Gamespot kutsui Curryn näyttelyä hirvittäväksi ja aksenttia ylidramaattiseksi, ja kritisoi myös pelin vuoropuhelua ja ongelmanratkontaa, mutta mainitsi kummankin paranevan pelin edetessä. Myös pelin tarina sai suurimmalta osalta kriitikkoja kiitosta.

Lähteet
-------

1. ↑  Amazon: Gabriel Knight 3 *amazon.co.uk*. Viitattu 21.4.2010. (englanniksi)
2. ↑  Mobygames: Sierra Entertainment History *mobygames.com*. Viitattu 21.4.2010. (englanniksi)
3. ↑  IMDb: Gabriel Knight 3 *imdb.com*. Viitattu 21.4.2010. (englanniksi)
4. ↑  IMDb: Gabriel Knight: Sins of the Fathers *imdb.com*. Viitattu 21.4.2010. (englanniksi)
5. ↑  JustAdventure: Jane Jensen Interview *justadventure.com*.  Arkistoitu 9.1.2010. Viitattu 21.4.2010. (englanniksi)
6. ↑  tvtropes: Gabriel Knight *tvtropes.org*.  Arkistoitu 9.9.2010. Viitattu 21.9.2010. englanniksi
7. ↑  IGN.com: Gabriel Knight III: Blood of the Sacred, Blood of the Damned review *uk.pc.ign.com*. Viitattu 21.9.2010. englanniksi
8. ↑  GameSpot: Gabriel Knight III: Blood of the Sacred, Blood of the Damned for PC Review *gamespot.com*.  Arkistoitu 13.7.2010. Viitattu 21.9.2010.

Aiheesta muualla
----------------

* *Gabriel Knight 3: Blood of the Sacred, Blood of the Damned* MobyGamesissa (englanniksi)
* *Gabriel Knight 3: Blood of the Sacred, Blood of the Damned* Internet Movie Databasessa. (englanniksi)